Ego Stephanus, Dei gratia Eduorum episcopus, et Hugo, dux Burgundie preclarus, tam futurorum quam presentium notum transmittere volumus quod Odo de Sparvis, pro remedio anime sue, Unguiacensi domui et fratribus ibidem Deo servientibus, quidquid sui juris predicti fratres in terragio de Chayna et Alisie tam in terris quam in vineis et earum decimis acquisierunt, et quidquid postmodum acquirere poterant in elemosinam dedit, atque in perpetuum concessit. De hac elemosina contra omnes homines et mulieres bonam garantiam se ipsum exibiturum pepigit. Laudaverunt hoc mater sua, uxor sua, que tunc temporis sine filiis et filiabus existebat, fratres sui et uxor cujusdam fratris sui. Hujus rei testes sunt dominus Joannes, Unguiaci canonicus; Boinus prepositus Castellionis; Petrus cujusdam ville maior et Petrus Ruffus. Hoc actum est anno ab incarnatione Domini M°C°LXX° septimo.